Հարգելի' համաքաղաքացիներ, վետերաններ, զինծառայողներ.

 Շնորհավորում եմ բոլորիս Հաղթանակի և խաղաղության տոնի առթիվ: Մենք նշում ենք այդ տոնը հպարտության և ցավի զգացումով: Հպարտության, որովհետև 68 տարի առաջ ջախջախվեց ֆաշիզմը, և ցավի, որովհետև մենք շատ թանկ ենք վճարել այդ հաղթանակի համար: 68 տարի առաջ մեր պապերը չընկճվեցին, չհանձնվեցին, այլ Խորհրդային Միության մնացած ազգերի հետ արյան գնով պաշտպանեցին իրենց հայրենիքը: Մեր համաքաղաքացիներն էլ անմասն  չմնացին, նրանցից շատերն էլ չունեցան գերեզման: Մեծ հայրենականին մասնակցեց շուրջ 600 հազար հայ: Նրանք աչքի ընկան խիզախությամբ և անձնվիրությամբ: Մենք ունեցանք 64 գեներալ և 4 մարշալ: Ծով չունեցող Հայաստանը տվեց անգամ ծովակալ:

Եվ տարիներ անց Շուշիի ազատագրման ժամանակ հայ ժողովուրդը ապացուցեց, որ հերոսների հետնորդ է, որ հաղթանակել կարելի է ոչ միայն զենքով, այլ հավատով և ազատ ապրելու մեծ ցանկությամբ:

Սիրելի' վետերաններ, դուք խաղաղություն եք բերել ամբողջ աշխարհին, անցել եք պատերազմի բովով, արել եք անհնարինը, կրել անմարդկային զրկանքներ, կռվի դաշտում թողել մարտական ընկերներ: Մեր այսօրվա համար մենք ձեզ ենք պարտական և խոնարհվում ենք ձեր առաջ: Եղե'ք առողջ ու  երջանիկ:

Մենք պարտավոր ենք պահել այն, ինչ ձեռք է բերվել արյան գնով:   Մենք պետք է լինենք միաբան և ուժեղ:  Մենք պարտավոր ենք կառուցել հզոր Հայաստան և ապահովել մեր երեխաների, մեր մայրերի անդորրը:

 Սիրելի' համաքաղաքացիներ կրկին շնորհավորում եմ բոլորիս   տոնը և մաղթում խաղաղություն: